ΓΡΑΠΤΗ ΕΡΩΤΗΣΗ E-1939/01

υποβολή: Olivier Dupuis (TDI) προς το Συμβούλιο

(12 Ιουλίου 2001)

Θέμα: Ορεσίβιες φυλές στο Βιετνάμ

Τον Φεβρουάριο 2001 η Κυβέρνηση του Βιετνάμ χρησιμοποίησε τεθωρακισμένα, ελικόπτερα και πάνω από 13 συντάγματα στρατιωτών στα Κεντρικά Υψίπεδα του Βιετνάμ για να καταστείλει διαδηλώσεις των ορεσίβιων φυλών που είναι χριστιανοί. Αυτές οι αυτόχθονες φυλές διαμαρτύρονταν για τη σύλληψη δυο εκκλησιαστικών αρχηγών τους καθώς και για τη χρόνια θρησκευτική δίωξή τους και την κατάσχεση των γαιών των προγόνων τους. Η Διεθνής Επιτροπή Νομικών (τομέας Αυστραλίας) διένειμε τον Φεβρουάριο έκθεση στην οποία καταλήγει ότι από το 1975 το Βιετνάμ έχει παραβιάσει κατάφορα τα ανθρώπινα δικαιώματα των εν λόγω ορεσίβιων φυλών· συγκεκριμένα έχει καταφύγει σε βασανιστήρια, αυθαίρετες συλλήψεις, μεθόδους στείρωσης που καταπατούν τα δικαιώματα των γυναικών, στη δια της βίας μεταφορά πληθυσμών και αφαίρεση της γης που τους ανήκει καθώς και στον εντονότερο περιορισμό της θρησκευτικής ελευθερίας.

Σύμφωνα με πληροφορίες οι δυνάμεις ασφαλείας ασκούν πλέον τρομοκρατία επί αυτού του αυτόχθονα ορεσίβιου πληθυσμού. Η κατάσταση έχει επιδεινωθεί σε τέτοιο βαθμό που ορεσίβιοι πρόσφυγες τρέπονται σε φυγή προς την Καμπότζη. Η Διεθνής Αμνηστία, το Παρατηρητήριο των Ανθρωπίνων Δικαιωμάτων, η Διεθνής Οργάνωση Προσφύγων και ο Ύπατος Αρμοστής των Ηνωμένων Εθνών για τους Πρόσφυγες ζητούν να ληφθούν επειγόντως μέτρα για την προστασία τους, καθώς το Βιετνάμ πρόσφερε γενναιόδωρες αμοιβές για τη σύλληψη και την επιστροφή τους. Τον Ιούνιο 2001 εξακολουθεί να επικρατεί ο στρατιωτικός νόμος και ο έλεγχος των μέσων ενημέρωσης στην περιοχή. Επίσης το Βιετνάμ απέκλεισε την περιοχή για να εμποδίσει την έξοδο των προσφύγων.

Έχει ήδη διερευνήσει το Συμβούλιο τις πληροφορίες για παραβίαση των ανθρωπίνων δικαιωμάτων εις βάρος του ορεσίβιου πληθυσμού στα Κεντρικά Υψίπεδα του Βιετνάμ και το ενδεχόμενο ανθρωπιστικής κρίσης εάν εξαναγκασθούν και άλλοι ορεσίβιοι να μετατραπούν σε πρόσφυγες τρεπόμενοι σε φυγή. Έχει προβλέψει το Συμβούλιο βοήθεια και άσκηση εμπορικών πιέσεων προς την Κυβέρνηση του Βιετνάμ για να την αναγκάσει να σεβασθεί το διεθνές δίκαιο για τα ανθρώπινα δικαιώματα·

Απάντηση

(17 Δεκεμβρίου 2001)

Η Ένωση, στις συνομιλίες της με την κυβέρνηση του Βιετνάμ, θέτει τακτικά το θέμα της κατάστασης των ανθρωπίνων δικαιωμάτων. Η Τρόικα των αποστολών της ΕΕ στο Ανόι εξέφρασε, σε πρόσφατη συνάντηση με θέμα τα ανθρώπινα δικαιώματα, τις ανησυχίες της όσον αφορά την κατάσταση στα όρη του κεντρικού Βιετνάμ. Στη συμφωνία συνεργασίας του 1995 μεταξύ της Ευρωπαϊκής Κοινότητας και του Βιετνάμ περιλαμβάνεται ρήτρα για την προστασία των ανθρωπίνων δικαιωμάτων, στην οποία φαίνεται η σημασία που προσδίδει η Ένωση στην προαγωγή των ανθρωπίνων δικαιωμάτων στο πλαίσιο των σχέσεών της με τις τρίτες χώρες και τα ανθρώπινα δικαιώματα συζητήθηκαν κατά τη συνεδρίαση της Κοινής Επιτροπής ΕΕ/Βιετνάμ που πραγματοποιήθηκε στις 6 Νοεμβρίου 2001. Το Συμβούλιο εκτιμά ότι ο διάλογος αποτελεί το αποτελεσματικότερο μέσο για τη βελτίωση της κατάστασης των ανθρωπίνων δικαιωμάτων και, στο παρόν στάδιο, δεν προτίθεται να επιβάλει όρους ούτε όσον αφορά τη συνεργασία του με το Βιετνάμ, ούτε όσον αφορά το εμπόριο μεταξύ Ευρώπης και Βιετνάμ.